นายกฯขีดเส้นสรุปปรับภาษีรถยนต์ใน1เดือน
นายกฯ สั่งหาข้อสรุปเรื่องการปรับโครงสร้างภาษีรถยนต์ภายใน 1 เดือน หลังเอกชนขอยื้อเวลา 5- 7 ปี ขณะที่ภาครัฐต้องการแค่ 2-3 ปี
21 มี.ค. 2554

นายกฯ สั่งหาข้อสรุปเรื่องการปรับโครงสร้างภาษีรถยนต์ภายใน 1 เดือน หลังเอกชนขอยื้อเวลา 5- 7 ปี ขณะที่ภาครัฐต้องการแค่ 2-3 ปี 
นายชัยวุฒิ บรรณวัฒน์ รมว.อุตสาหกรรม เปิดเผยภายหลังการประชุมคณะกรรมร่วมภาครัฐและเอกชน (กรอ.) ว่า ที่ประชุมยังไม่ได้ข้อสรุปเรื่องการปรับโครงสร้างภาษีรถยนต์ ซึ่งนายกรัฐมนตรีได้สั่งการให้หน่วยงานที่เกี่ยวข้องไปหารือร่วมกันเกี่ยวกับการปรับโครงสร้างภาษีอุตสาหกรรมรถยนต์ให้แล้วเสร็จภายใน 1 เดือน
เนื่องจากข้อเสนอของภาคเอกชนต้องการระยะเวลาในการปรับตัว 5- 7 ปีขณะที่ภาครัฐต้องการให้ระยะเวลาในการปรับตัว 2-3 ปี  เพราะเห็นว่าการใช้เวลาปรับตัวนานไปจะไม่ทันต่อเรื่องเทคโนโลยีที่เปลี่ยนแปลงไป พร้อมยืนยันว่าที่ผ่านมามีการหารือกับเอกชนทุกค่ายเรียบร้อยแล้ว 
ทั้งนี้ แนวทางการปรับโครงสร้างภาษีจะคำนึงถึง 3 หลักการ ดังนี้ การเป็นรถยนต์ประหยัดพลังงาน รถยนต์ที่ปล่อยคาร์บอนไดออกไซด์น้อย และรถยนต์ที่ความปลอดภัย หากผู้ผลิตรายใดมีคุณสมบัติดังกล่าวจะได้สิทธิประโยชน์ภาษีเพิ่มเติม ซึ่งจุดนี้ไม่ใช่มาตรการกีดกันทางการค้า แต่เป็นทิศทางของอุตสาหกรรมยานยนต์โลก แต่ก็ไม่ใช่ข้อกำหนด แต่เป็นสิทธิประโยชน์ โดยคำนึงถึงสิ่งแวดล้อมและความปลอดภัยของประชาชนเป็นหลัก
"ข้อเสนอที่จะให้นำกฎเกณฑ์ใหม่มาใช้ใน 2-3 ปีข้างหน้า มีเอกชนทั้งที่เห็นด้วยและไม่เห็นด้วย คนที่ไม่เห็นด้วยอาจจะเป็นเพราะเสียประโยชน์เรื่องการแข่งขัน แต่สิ่งสำคัญที่รัฐบาลดำเนินการเชื่อว่าจะมีกรอบระยะเวลาที่ทำให้ผู้ประกอบการสามารถปรับตัวได้ทัน"นายชัยวุฒิกล่าว